การเพิ่มขึ้นของผู้ป่วยใหม่โรคโควิด-19  สะท้อนมาตรการที่ผ่านมาไม่ได้ผล ยังขาดความร่วมมือ ทั้ง Social Distancing และ Work from home แบบไม่จริงจัง
การเพิ่มขึ้นของผู้ป่วยใหม่โรคโควิด-19 สะท้อนมาตรการที่ผ่านมาไม่ได้ผล ยังขาดความร่วมมือ ทั้ง Social Distancing และ Work from home แบบไม่จริงจัง นพ.ธนรักษ์ ผลิพัฒน์ รองอธิบดีกรมควบคุมโรค กล่าวว่า จากรายงานตัวเลขผู้ป่วยโรคโควิด-19 ที่ยังทรงตัวคือ เพิ่มขึ้นด้วยหลักร้อยเหมือนกันทุกวัน เป็นตัวเลขที่ทางระบาดวิทยา ยังไม่สบายใจ ต้องพยายามกดตัวเลขผู้ป่วยรายใหม่ให้ค่อยๆ เพิ่มไม่เกินหลักสิบ หรือดีที่สุดคือหลักหน่วย ซึ่งระยะแรกหวังว่าการออกมาตรการขอความร่วมมือประชาชนให้อยู่บ้าน หยุดเชื้อ เพื่อชาติ และขอให้ทุกหน่วยงานออกมาตรการปรับเป็นการทำงานจากบ้าน หรือ Work from home แต่ภาพล่าสุดวันนี้สภาพในพื้นที่กรุงเทพฯ และปริมณฑล ยังพบการจราจรหนาแน่น รถเมล์ รถไฟ ซุปเปอร์มาร์เกต ยังมีผู้ใช้บริการหนาตา สะท้อนว่า Work from home กันจริงๆ มีสัดส่วนน้อยมากไม่พอต่อการหยุดเชื้อ จึงต้องขอทุกภาคส่วนช่วยกันเรื่อง Work from home อย่างจริงจัง ขณะที่ประชาชนทุกคนควรจริงจังเรื่องการรักษาระยะห่างระหว่างบุคคล ห่างกัน 2 เมตรเพื่อหยุดการแพร่-รับเชื้อ